CELEX: 32011D0822
Language: sl
Date: 2011-12-07 00:00:00
Title: 2011/822/EU: Izvedbeni sklep Komisije z dne 7. decembra 2011 o priznanju Bangladeša v skladu z Direktivo 2008/106/ES Evropskega parlamenta in Sveta glede sistemov za izobraževanje in izdajanje spričeval pomorščakom (notificirano pod dokumentarno številko C(2011) 8999)  Besedilo velja za EGP

9.12.2011   
            
            
               SL
            
            
               Uradni list Evropske unije
            
            
               L 327/68
            
         IZVEDBENI SKLEP KOMISIJE
   z dne 7. decembra 2011
   o priznanju Bangladeša v skladu z Direktivo 2008/106/ES Evropskega parlamenta in Sveta glede sistemov za izobraževanje in izdajanje spričeval pomorščakom
   (notificirano pod dokumentarno številko C(2011) 8999)
   (Besedilo velja za EGP)
   (2011/822/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2008/106/ES Evropskega parlamenta in Sveta z dne 19. novembra 2008 o minimalni ravni izobraževanja pomorščakov (1) in zlasti prvega pododstavka člena 19(3) Direktive,
   ob upoštevanju prošnje Cipra z dne 26. julija 2007, Italije z dne 24. decembra 2007 in Belgije z dne 25. junija 2008,
   ob upoštevanju naslednjega:
   
               (1)
            
            
               V skladu z Direktivo 2008/106/ES se lahko države članice odločijo, da overijo ustrezna spričevala pomorščakov, ki so jih izdale tretje države, če je zadevno tretjo državo priznala Komisija. Navedene tretje države morajo izpolnjevati vse zahteve iz Konvencije o standardih za usposabljanje, izdajanje spričeval in ladijsko stražarjenje pomorščakov Mednarodne pomorske organizacije (IMO) iz leta 1978 (Konvencija STCW) (2), kakor je bila revidirana leta 1995.
            
         
               (2)
            
            
               Prošnje za priznanje Bangladeša so z dopisi predložili Ciper 26. julija 2007, Italija 24. decembra 2007 in Belgija 25. junija 2008. Na podlagi teh prošenj je Komisija ocenila sisteme za izobraževanje in izdajanje spričeval v Bangladešu, da bi preverila, ali ta država izpolnjuje zahteve Konvencije STCW in ali so bili sprejeti ustrezni ukrepi za preprečevanje goljufij, povezanih s spričevali. Ocena je temeljila na rezultatih inšpekcije, ki so jo februarja 2008 opravili izvedenci Evropske agencije za pomorsko varnost. Med navedenim inšpekcijskim pregledom so bile v sistemih za izobraževanje in izdajanje spričeval odkrite določene pomanjkljivosti.
            
         
               (3)
            
            
               Komisija je državam članicam predložila poročilo o izidih ocene.
            
         
               (4)
            
            
               Komisija je z dopisi z 26. marca 2009, 9. decembra 2009 in 28. septembra 2010 od Bangladeša zahtevala predložitev dokazov, da so bile odkrite pomanjkljivosti odpravljene.
            
         
               (5)
            
            
               Bangladeš je z dopisi z dne 29. marca 2009, 21. maja 2009, 12. julija 2009, 4. januarja 2010, 27. februarja 2011 in 14. marca 2011 predložil zahtevane informacije in dokazila o izvajanju ustreznih in zadostnih korekcijskih ukrepov za odpravo večine pomanjkljivosti, ugotovljenih med oceno skladnosti.
            
         
               (6)
            
            
               Preostale pomanjkljivosti zadevajo na eni strani pomanjkanje nekatere opreme za usposabljanje na eni izmed ustanov Bangladeša za pomorsko izobraževanje in usposabljanje ter na drugi strani usposabljanja za pripravljalne tečaje v zvezi z oddelkom A-II/1 Kodeksa STCW. Bangladeš je bil pozvan, naj na tem področju nadaljuje z izvajanjem korekcijskih ukrepov. Vendar te pomanjkljivosti ne upravičujejo dvomov v vsesplošno raven upoštevanja zahtev Konvencije STCW glede sistemov izobraževanja in izdajanja spričeval za pomorščake s strani Bangladeša.
            
         
               (7)
            
            
               Izid ocene skladnosti in ocena informacij, ki jih je predložil Bangladeš, kažeta, da ta država izpolnjuje vse zahteve Konvencije STCW in da je sprejela vse ustrezne ukrepe za preprečevanje goljufij v zvezi s spričevali.
            
         
               (8)
            
            
               Ukrepi iz tega sklepa so v skladu z mnenjem Odbora za varnost na morju in preprečevanje onesnaževanja z ladij –
            
         SPREJELA NASLEDNJI SKLEP:
   Člen 1
   Bangladeš se prizna za namene člena 19 Direktive 2008/106/ES glede sistemov za izobraževanje in izdajanje spričeval pomorščakom.
   Člen 2
   Ta sklep je naslovljen na države članice.
   
      V Bruslju, 7. decembra 2011
      
         
            Za Komisijo
         
         Siim KALLAS
         
            Podpredsednik
         
      
   
   
      (1)  UL L 323, 3.12.2008, str. 33.
   
      (2)  Sprejela jo je Mednarodna pomorska organizacija.